Valtiontuki

(00-002 Islanti)

Valvonta- ja tuomioistuinsopimuksen pöytäkirjassa 3 olevan 1 artiklan 2 kohdan mukainen EFTAn valvontaviranomaisen ilmoitus muille EFTA-valtioille, EY:n jäsenvaltioille sekä muille asianomaisille aluetuen muodossa myönnetystä valtiontuesta Islannissa (aluetukikartta) (tuki N:o 00-002)

(2000/C 368/19)

EFTAn valvontaviranomainen on 12 päivänä heinäkuuta 2000 tehdyllä päätöksellä N:o 135/00/KOL, jonka olennaiset kohdat esitetään jäljempänä, aloittanut valvonta- ja tuomioistuinsopimuksen pöytäkirjassa 3 olevan 1 artiklan 2 kohdan mukaisen menettelyn. Jäljennös päätöksestä on toimitettu Islannin hallitukselle tiedoksi.

I. TOISISEIKAT

EFTAn valvontaviranomainen (jäljempänä "valvontaviranomainen") antoi kansallista aluetukea koskevat uudet suuntaviivat 4 päivänä marraskuuta 1998 tehdyllä päätöksellä(1). Valvontaviranomainen ehdotti kyseisessä päätöksessä valvonta- ja tuomioistuinsopimuksen pöytäkirjassa 3 olevan 1 artiklan 1 kohdan mukaisena aiheellisena toimenpiteenä, että EFTA-valtiot rajoittavat kaikkien tukialueluetteloiden, jotka valvontaviranomainen on hyväksynyt ilman päättymispäivää tai joiden päättymispäivä on 31 päivän joulukuuta 1999 jälkeen, voimassaolon 31 päivään joulukuuta 1999. Valvontaviranomainen ehdotti valvonta- ja tuomioistuinsopimuksen pöytäkirjassa 3 olevan 1 artiklan 1 kohdan mukaisena aiheellisena toimenpiteenä myös, että EFTA-valtiot muuttavat kaikkia voimassaolevia aluetukijärjestelmiä, jotka olisivat voimassa 31 päivän joulukuuta 1999 jälkeen, jotta ne vastaisivat 1 päivästä tammikuuta 2000 sovellettavia suuntaviivoja.

Islannin viranomaisille ilmoitettiin 4 päivänä marraskuuta 1998 päivätyllä kirjeellä(2), että valvontaviranomainen oli antanut kyseiset kansallista aluetukea koskevat uudet suuntaviivat. Kirjeeseen liitettiin jäljennös valvontaviranomaisen päätöksestä sekä valtiontukisuuntaviivojen uudet luvut ja liitteet. Islannin viranomaisia kehotettiin toimittamaan huomautuksensa ehdotetuista toimenpiteistä kahden kuukauden kuluessa eli ennen 4 päivää tammikuuta 1999. Islannin viranomaisia pyydettiin lisäksi ilmoittamaan viranomaisille kuuden kuukauden kuluessa kirjeestä eli ennen 4 päivää toukokuuta 1999 aiotuista muutoksista, joilla oli tarkoitus tehdä voimassaolevista valtiontukijärjestelmistä suuntaviivojen mukaiset 1 päivästä tammikuuta 2000 alkaen.

Valvontaviranomainen ilmaisi 4 päivänä marraskuuta 1998 päivätyssä kirjeessä selkeästi, että jolleivät Islannin viranomaiset toimita huomautuksiaan kahden kuukauden kuluessa ja ilmoita mainituista muutoksista kuuden kuukauden kuluessa tai elleivät ne pääse yksimielisyyteen tarvittavista toimenpiteistä (tai joistain niiden omiaisuuksista), valvontaviranomaisen on aloitettava mainittujen tukijärjestelmien osalta valvonta- ja tuomioistuinsopimuksen pöytäkirjassa 3 olevan 1 artiklan 2 kohdan mukainen menettely.

Valvontaviranomainen muistutti 26 päivänä tammikuuta 1999 päivätyssä kirjeessä(3) Islannin viranomaisia 4 päivänä marraskuuta 1998 päivätystä kirjeestä ja kehotti Islannin viranomaisia toimittamaan huomautuksensa ehdotetuista toimenpiteistä mahdollisimman pian ja viimeistään 12 päivänä helmikuuta 1999.

Islannin viranomaisia muistutettiin 11 päivänä toukokuuta 1999 päivätyssä kirjeessä(4), että valvontaviranomainen ei ollut saanut vastausta. Islannin viranomaisia kehotettiin vastaamaan mahdollisimman pian ja viimeistään 28 päivänä toukokuuta 1999.

Valvontaviranomainen ilmoitti Islanin viranomaisille kirjeitse 23 päivänä kesäkuuta 1999(5), että vastausta ei ollut saatu. Valvontaviranomainen kehotti Islannin viranomaisia ilmoittamaan, että ne hyväksyvät 4 päivänä marraskuuta 1998 tehdyn valvontaviranomaisen päätöksen, tai muussa tapauksessa toimittamaan huomautuksensa 15 työpäivän kuluessa. Lisäksi Islannin viranomaisia kehotettiin ilmoittamaan 1 päivään syyskuuta 1999 mennessä muutokset kaikkiin nykyisiin aluetukijärjestelmiin, jotka olisivat voimassa 31 päivän joulukuuta 1999 jälkeen. Valvontaviranomainen ilmaisi selkeästi, että jollei vastausta saataisi edellä mainituissa määräajoissa, valvontaviranomaisen olisi aloitettava mainittujen tukijärjestelmien osalta valvonta- ja tuomioistuinsopimuksen pöytäkirjassa 3 olevan 1 artiklan 2 kohdan mukainen menettely.

Islannin viranomaiset hyväksyivät aluetuen uudet suuntaviivat ja aiheelliset toimenpiteet Islannin edustuston Euroopan unionissa toimittamalla, 7 päivänä heinäkuuta 1999 päivätyllä ja 7 päivänä heinäkuuta 1999 saapuneeksi kirjatulla kirjeellä(6).

Islannin viranomaiset ilmoittivat valvontaviranomaiselle Islannin edustuston Euroopan unionissa toimittamalla, 4 päivänä lokakuuta 1999 päivätyllä ja 4 päivänä lokakuuta 1999 saapuneeksi kirjatulla kirjeellä(7), että uudelleenjärjestelyjen vuoksi "uusia sääntöjenmukaisia tukitoimenpiteitä" ei voida toteuttaa.

Valvontaviranomainen muistutti 6 päivänä lokakuuta 1999 päivätyllä kirjeellä(8) Islannin viranomaisia 4 päivänä marraskuuta 1998 ja 23 päivänä kesäkuuta 1999 päivätyistä kirjeistä, joissa oli selvästi ilmoitettu, että jolleivät Islannin viranomaiset ilmoita mainituista edellä mainituissa määräajoissa, valvontaviranomaisen olisi aloitettava valvonta- ja tuomioistuinsopimuksen pöytäkirjassa 3 olevan 1 artiklan 2 kohdan mukainen menettely. Valvontaviranomainen totesi, että kaikkien Islannin tukialuekarttojen ja nykyisten tukijärjestelmien voimassaolo päättyisi 31 päivänä joulukuuta 1999. Valvontaviranomainen muistutti Islannin viranomaisia lisäksi siitä, että ne olivat hyväksyneet uudet suuntaviivat ja aiheelliset toimenpiteet 7 päivänä heinäkuuta 1999 päivätyllä kirjeellä ja tämä päti riippumatta Islannin instituutioiden mahdollisesta uudelleenjärjestelystä. Lopuksi valvontaviranomainen jälleen kerran kehotti Islannin viranomaisia ilmoittamaan mahdollisimman pian muutoksista niihin nykyisiin aluetukijärjestelmiin, jotka olisivat voimassa 31 päivän joulukuuta 1999 jälkeen.

Islannin viranomaisten ja valvontaviranomaisen kokouksessa Reykjavikissa 26 päivänä marraskuuta 1999 Islannin viranomaisia jälleen kerran muistutettiin velvoitteesta ilmoittaa tukialuekartta.

Islannin viranomaiset ilmoittivat valvontaviranomaiselle 6 päivänä tammikuuta 2000 päivätyllä ja 6 päivänä tammikuuta 2000 saapuneeksi kirjatulla kirjeellä(9), jonka lähettäjä oli Islannin edustusto Euroopan unionissa, että alueellista instituuttia koskeva uusi lakiesitys tulisi voimaan 1 päivänä tammikuuta 2000. Islannin viranomaiset ilmoittivat valvontaviranomaiselle, että Islannin hallituksen tarkoituksena oli tukea samoja alueita kuin ennenkin ja tuen perusteena käytettäisiin asukastiheyttä. Islannin viranomaisten mukaan tuen piiriin kuuluisi 38,5 prosenttia väestöstä. Kirjeessä todettiin lisäksi, että Islannin viranomaiset aikoivat käyttää aluetuen ylärajana 20 prosentin nettoavustusekvivalenttia (NAE), jota pk-yritysten osalta voitaisiin korottaa 10 prosenttia.

Islannin viranomaiset ilmoittivat Islannin edustuston Euroopan unionissa toimittamalla, 12 päivänä tammikuuta 2000 päivätyllä(10) ja 12 päivänä tammikuuta 2000 saapuneeksi kirjatulla kirjeellä, että "alueellista instituttia koskeva uusi lainsäädäntö tuli Islannissa voimaan 1 päivänä tammikuuta 2000. Uuden lainsäädännön nojalla alueellisen instituutin hallitus tekee uusia tukiohjelmia koskevat päätökset ja myöntää tukea yksittäisille hankkeille. Aluetukea koskevia uusia päätöksiä ei tehdä ennen kuin uusi hallitus on valittu. Heti kun uusi hallitus on valittu, ministeriö ilmoittaa sille EFTAn valvontaviranomaiselle tehtävää aluetuki-ilmoitusta koskevasta tilanteesta. Ministeriö aikoo lisäksi pyytää, että hallitus ei tee päätöksiä uusista aluetukiohjelmista ennen kuin EFTAn valvontaviranomainen on hyväksynyt Islannin viranomaisten ehdotuksen aluetuesta."

Islannin edustusto Euroopan unionissa välitti 21 päivänä maaliskuuta 2000(11) päivätyllä ja 21 päivänä maaliskuuta 2000 saapuneeksi kirjatulla kirjeellä kauppa- ja teollisuusministeriön kirjeen, jossa "ministeriö ilmoittaa ehdotuksesta, että aluetukeen ovat oikeutettuja kaikki muut alueet paitsi pääkaupunkiseutuna tunnettu alue". Islannin viranomaisten mukaan tuen piiriin kuuluvaksi ehdotetuilla alueilla asui 1 päivänä joulukuuta 1999 38,5 prosenttia väestöstä.

Valvontaviranomainen ilmoitti 4 päivänä huhtikuuta 2000 päivätyllä kirjeellä(12) Islannin viranomaisille, että sen mielestä 21 päivänä maaliskuuta 2000 päivätty kirje ei ole ilmoitus, koska siinä ei viitata valvonta- ja tuomioistuinsopimuksen pöytäkirjassa 3 olevaan 1 artiklan 3 kohtaan(13). Lisäksi valvontaviranomainen piti toimitettuja tietoja epätäydellisinä. Ehdotus ei sisältänyt tietoja tuen intensiteeteistä. Ehdotuksesta puuttui myöskin tieto siitä, mitä metodologiaa Islannin viranomaiset olivat käyttäneet tukikelpoisten alueiden määrittelyssä(14). Islannin viranomaisia muistutettiin siitä, että 1 päivästä tammikuuta 2000 siihen asti kunnes valvontaviranomainen on hyväksynyt uuden kartan, Islannilla ei ole voimassa olevaa tukialuekarttaa. Lopuksi valvontaviranomainen totesi, että aluetuen myöntäminen ilman valvontaviranomaisen hyväksyntää olisi vastoin sääntöjä.

Islannin viranomaiset antoivat alueellisen kehittämisen instituutista (IRD) 16 päivänä toukokuuta 2000 asetuksen N:o 347/2000(15). Asetus sisältää säännöksiä, jotka mm. antavat IRD:lle mahdollisuuden myöntää lainoja ja takuita (14 artikla) ja joilla rajoitetaan, mille kunnille aluetukea voidaan myöntää (17 artikla). Asetus annettiin 27 päivänä joulukuuta annetun parlamentin säädöksen N:o 106/1999 19 artiklan nojalla.

II. ARVIOINTI

Valtion varoista Islannissa myönnetty aluetuki suosii joitain yrityksiä ETA-sopimuksen 61 artiklan 1 kohdassa tarkoitetulla tavalla. Tuensaajayritykset ovat vastaavanlaisten Islannissa tai muissa ETA-valtioissa toimivien yritysten todellisia tai mahdollisia kilpailijoita. Tällainen tuki vääristää tai uhkaa vääristää kilpailua ja vaikuttaa kauppaan ETA:lla. Näin ollen aluetuessa on kyse ETA-sopimuksen 61 artiklan 1 kohdassa tarkoitetusta valtiontuesta.

Valvontaviranomaisen on aloitettava valvonta- ja tuomioistuinsopimuksen pöytäkirjassa 3 olevan 1 artiklan 2 kohdan mukainen menettely, jos se epäilee tuen soveltuvuutta ETA-sopimuksen toimintaan. Menettelyä sovelletaan kaikenlaisiin tapauksiin: ilmoitettuun, ilmoittamattomaan ja voimassa olevaan tukeen. Päätös menettelyn aloittamisesta ei vaikuta lopulliseen päätökseen. Valvonta- ja tuomioistuinsopimuksen pöytäkirjassa 3 olevan 1 artiklan 2 kohdan mukaisella menettelyllä pyritään varmistamaan, että asia tutkitaan perusteellisesti takaamalla kaikille asianomaisille oikeus tulla kuulluksi(16).

Kun aluetuen uudet suuntaviivat annettiin 4 päivänä marraskuuta 1998, valvontaviranomainen ehdotti valvonta- ja tuomioistuinsopimuksen pöytäkirjassa 3 olevan 1 artiklan 1 kohdan nojalla kahta aiheellista toimenpidettä. Ensinnäkin ehdotettiin, että EFTA-valtiot rajoittavat kaikkien tukialueluetteloiden, jotka valvontaviranomainen on hyväksynyt ilman päättymispäivää tai joiden päättymispäivä on 31 päivän joulukuuta 1999 jälkeen, voimassaolon 31 päivään joulukuuta 1999. Toiseksi ehdotettiin, että EFTA-valtiot muuttavat kaikkia voimassa olevia aluetukijärjestelmiä, jotka olisivat voimassa 31 päivän joulukuuta 1999 jälkeen, jotta ne vastaisivat 1 päivästä tammikuuta 2000 sovellettavia suuntaviivoja. Islannin viranomaiset hyväksyivät kyseiset aiheelliset toimenpiteet kirjeessään 7 päivänä heinäkuuta 1999.

Valvontaviranomainen on useaan otteeseen (ks. I jakso edellä) muistuttanut Islannin viranomaisia siitä, että valvontaviranomaisen on aloitettava valvonta- ja tuomioistuinsopimuksen pöytäkirjassa 3 olevan 1 artiklan 2 kohdan mukainen menettely, jollei se saa ilmoitusta. Valvontaviranomainen on myös tehnyt selväksi Islannin viranomaisille, että Islannilla ei ole voimassa olevaa tukialuekarttaa 1 päivän tammikuuta 2000 jälkeen ja kaikki tämän päivän jälkeen ilman valvontaviranomaisen hyväksyntää myönnetty aluetuki on sääntöjenvastaista tukea(17).

Islannin viranomaiset ovat antaneet IRD:tä koskevaa lainsäädäntöä (I jakson viimeinen kappale) ilmoittamatta tästä valvontaviranomaiselle. Valvonta- ja tuomioistuinsopimuksen pöytäkirjassa 3 olevan 1 artiklan 3 kohdan viimeisessä virkkeessä määrätään, että EFTA-valtio ei saa toteuttaa ehdotettua tukitoimenpidettä ennen kuin 1 artiklan 2 kohdan mukaisessa menettelyssä on tehty lopullinen päätös. Tämä määräys muodostaa yleisen kiellon olla toteuttamatta tukea ennen kuin valvontaviranomainen on tehnyt päätöksen (koskee myös tapauksia, joissa muodollista menettelyä ei aloiteta). "Täytäntöönpanolla" ei tarkoiteta ainoastaan tuen myöntämistä tuensaajalle vaan riittää, että tuen myöntämisen mahdollistavat valtuudet annetaan ilman muita muodollisuuksia(18). Tämän vuoksi IRD:tä koskeva asetus rikkoo valvonta- ja tuomioistuinsopimuksen pöytäkirjassa 3 olevan 1 artiklan 3 kohtaa.

Edellä esitetyn perusteella valvontaviranomaisen on aloitettava valvonta- ja tuomioistuinsopimuksen pöytäkirjassa 3 olevan 1 artiklan 2 kohdan mukainen menettely.

Valvontaviranomainen muistuttaa islannin viranomaisia siitä, että se voi vaatia Islantia keskeyttämään tuen maksamisen kunnes tutkimuksen tulos on selvillä(19). Jos keskeyttämismääräys ei riitä, valvontaviranomainen voi määrätä Islantia perimään takaisin menettelysääntöjen vastaisesti myönnetyn tuen. Jos Islanti ei keskeytä tuen maksamista tai peri tukea takaisin sen jälkeen kun keskeyttämismääräys on annettu, samalla kuin valvontaviranomainen tutkii asian sisältöä, sillä on oikeus saattaa asia suoraan EFTAn tuomioistuimen käsiteltäväksi ja pyytää toteamaan, että tuen maksussa on kyse ETA-sopimuksen rikkomisesta.

Islannin viranomaisia muistutetaan lopuksi siitä, että valvontavianomaisella on valtuudet edetä asiassa ja tehdä päätös käytettävissään olevien tietojen pohjalta, vaikka Islanti ei ilmaisisikaan näkökantaansa.

EFTAn valvontaviranomainen kehottaa EFTA-valtioita, EU:n jäsenvaltioita sekä muita asianomaisia lähettämään kyseisiä toimenpiteitä koskevat huomautuksensa kuukauden kuluessa tämän ilmoituksen julkaisemisesta seuraavaan osoitteeseen: EFTA Surveillance Authority Rue de Trèves/Trierstraat 74 B - 1040 Bruxelles/Brussel.

Huomautukset toimitetaan Islannin hallitukselle.

(1) Päätös N:o 316/98/KOL.

(2) Viite: Asiak. N:o 98-7502 D.

(3) Viite: Asiak. N:o 99-688 D.

(4) Viite: Asiak. N:o 99-3472 D.

(5) Viite: Asiak. N:o 99-4657 D.

(6) Viite: Asiak. N:o 99-5111 A.

(7) Viite: Asiak. N:o 99-7324 A.

(8) Viite: Asiak. N:o 99-7348 D.

(9) Viite: Asiak. N:o 00-108 A.

(10) Viite: Asiak. N:o 00-236 A.

(11) Viite: Asiak. N:o 99-2410 A.

(12) Viite: Asiak. N:o 00-2697 D.

(13) Ks. suuntaviivojen 3.2.3 kohta.

(14) Ks. suuntaviivojen 25 luku, aluetuki.

(15) Islanniksi: Reglugerð frá 16. mai 2000 n.r. 347/2000 fyrir Byggðastofnun. Heimildarlög: Lög nr. 106/1999 frá 27. desember 1999.

(16) Ks. valtiontukisuuntaviivojen 5.2 luku.

(17) "Menettelyyn liittyvien syiden vuoksi sääntöjenvastainen tuki", ks. valtiontukisuuntaviivojen 6 luku.

(18) Ks. valtiontukisuuntaviivojen 3.3 luku.

(19) Menettely kuvaillaan valtiontukisuuntaviivojen 6.2.1 luvussa.